1.  ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท มีดังต่อไปนี้

-   0ความเสี่ยงจากการพึ่งพิงลูกค้ารายใหญ่

  โดยในปี 2546 ปี 2547 และปี 2548 บริษัทมีรายได้จากบมจ. ซิโน-ไทย
  เอ็นจิเนียริ่งคิดเป็นร้อยละ 73.94 ร้อยละ 46.65 และร้อยละ 74.18ของรายได้รวม
  จึงทำให้บริษัทอาจมีความเสี่ยงจากการพึ่งพิงลูกค้ารายนี้ได้
  ทั้งนี้มีการคาดการณ์ว่างานโครงสร้างและสาธารณูปโภคพื้นฐานขนาดใหญ่ (Mega Projects)
  ของรัฐบาลที่จะเริ่มดำเนินการในปี 2549 เป็นต้นไป
  อาจส่งผลให้ลูกค้ารายนี้ในฐานะผู้รับเหมาหลักว่าจ้างให้บริษัททำงานในโครงการก่อสร้างดังกล่าวต่อเนื่องไปอีกในอนาคต
  และบริษัทจะยังคงมีรายได้จากผู้รับเหมาหลักรายนี้ในสัดส่วนสูงต่อไป

  ทั้งนี้
  จากคุณภาพผลงานของบริษัทที่ดีมาโดยตลอดประกอบกับการรักษาความสัมพันธ์ที่ดีกับลูกค้ารายนี้ส่งผลให้ความเสี่ยงที่จะสูญเสียลูกค้ารายนี้ไปในอนาคตอันใกล้นี้ค่อนข้างจำกัด
  นอกจากนี้งานโครงสร้างและสาธารณูปโภคพื้นฐานขนาดใหญ่ (Mega Projects)
  ของรัฐบาลที่คาดว่าจะเริ่มดำเนินการในปีข้างหน้าและต่อเนื่องไปอีก 5 – 7
  ปีนั้นจะมีผลทำให้กำลังการผลิตเสาเข็มเจาะขนาดใหญ่ของทุกบริษัทรวมกันในปัจจุบันไม่เพียงพอต่อความต้องการ
  ส่งผลให้ลูกค้าหลายรายมีความ
  จำเป็นที่ต้องรักษาความสัมพันธ์อันดีกับผู้รับเหมาก่อสร้างงานฐานรากเช่นกัน

  อย่างไรก็ดี บริษัทได้ตระหนักถึงความสำคัญของการลดความเสี่ยงจากการพึ่งพิงลูกค้ารายใหญ่
  โดยมีนโยบายขยายฐานลูกค้าให้มีจำนวนมากขึ้น

-   ความเสี่ยงจากความผันผวนของราคาและอุปทานของวัตถุดิบ

  วัตถุดิบหลักของบริษัทคือ คอนกรีต เหล็ก ซีเมนต์ น้ำมันดีเซล และ สารละลายพยุงหลุมเจาะ
  (เบนโทไนท์และโพลีเมอร์)
  ซึ่งบริษัทมีนโยบายลดความเสี่ยงจากความผันผวนของราคาโดยการสั่งซื้อวัตถุดิบบางรายการที่ใช้ในโครงการที่ได้รับว่าจ้างเป็นการล่วงหน้าทั้งจำนวน
  และบางรายการบริษัทสามารถทำสัญญากำหนดราคาคงที่ในระยะเวลาหนึ่ง
  ประกอบกับลักษณะงานของบริษัทที่ใช้เวลาในการทำงานสั้น โดยเฉลี่ยแล้วประมาณ 2 – 6 เดือน
  ต่อโครงการ
  ทำให้โอกาสที่บริษัทจะประสบกับความผันผวนของราคาวัตถุดิบในแต่ละโครงการนั้นจำกัด
  นอกจากนี้ ความผันผวนของอัตราแลกเปลี่ยนมีผลต่อราคาวัตถุดิบค่อนข้างต่ำ
  เนื่องจากวัตถุดิบหลักทั้งหมดสามารถจัดซื้อได้ภายในประเทศ

  สำหรับในกรณีของน้ำมันดีเซล การปรับขึ้นราคาดีเซลเป็นแบบลอยตัวในต้นไตรมาส 2 ของปี
  2548 ได้ส่งผลกระทบต่อต้นทุนโดยอัตรากำไรขั้นต้นลดลงประมาณร้อยละ 5 ถึงร้อยละ 7
  จากไตรมาส 1 ซึ่งได้สะท้อนในผลประกอบการในไตรมาส 3 และไตรมาส 4 ไปแล้วนั้น
  บริษัทมีนโยบายในการลดผลกระทบจากราคาน้ำมันดีเซลโดยการรณรงค์ให้มีการประหยัดการใช้น้ำมันดีเซลหน้างาน
  และเพิ่มประสิทธิภาพการผลิต (ลด Down-time) เพื่อชดเชยต้นทุนที่เพิ่มขึ้น อย่างไรก็ตาม
  หากแนวโน้มราคาน้ำมันดีเซลยังคงสูงขึ้นอาจส่งผลกระทบต่อต้นทุนประกอบการโดยบริษัทจะพิจารณาปรับราคาสินค้าขึ้นเพื่อชดเชยต้นทุนตามความเหมาะสม
  โดยยังคงศักยภาพการแข่งขันได้

-   ความเสี่ยงจากการพึ่งพิงผู้จำหน่ายวัตถุดิบ

  บริษัทมีนโยบายรักษาความสัมพันธ์กับผู้จำหน่ายวัตถุดิบแต่ละรายการมากกว่า 1 ราย
  และวัตถุดิบหลักทั้งหมดที่ใช้สามารถจัดซื้อได้จากผู้ค้าหลายรายในประเทศขึ้นอยู่กับเงื่อนไขทางการค้าที่เป็นประโยชน์แก่บริษัทเป็นหลัก
  บริษัทจึงมีความเสี่ยงจากการพึ่งพิงผู้จำหน่ายวัตถุดิบรายหนึ่งรายใดค่อนข้างจำกัด

-   ความเสี่ยงในการที่ไม่สามารถหางานใหม่เมื่อโครงการปัจจุบันเสร็จสิ้นแล้ว

  การก่อสร้างงานฐานรากนั้นใช้เวลาในการดำเนินการของแต่ละโครงการไม่นานนักประมาณ 2-6
  เดือน และอาจใช้เวลามากที่สุดประมาณ 10-12 เดือน ในกรณีที่เป็นโครงการขนาดใหญ่
  ดังนั้นบริษัทจำเป็นต้องหาโครงการใหม่มาแทนงานที่ใกล้เสร็จแล้วอย่างต่อเนื่องเพื่อรักษารายได้ของบริษัทให้เติบโตอย่างสม่ำเสมอ

  บริษัทคาดว่าจะได้รับผลประโยชน์จากงานโครงสร้างและสาธารณูปโภคพื้นฐานขนาดใหญ่ที่จะมีการก่อสร้างอย่างต่อเนื่องไปอีก
  5 – 7 ปี ข้างหน้า รวมทั้งโครงการภาคเอกชนอื่น
  อีกทั้งบริษัทเองก็เป็นที่รู้จักดีในวงการรับเหมาก่อสร้าง
  อย่างไรก็ดีโครงการดังกล่าวอาจมีความไม่แน่นอนขึ้นอยู่กับนโยบายของรัฐบาล
  จึงไม่สามารถระบุมูลค่าหรือกำหนดเวลาที่ชัดเจนได้

  ณ สิ้นปี 2548 บริษัทมีมูลค่างานที่ได้เซ็นสัญญาแล้วและยังไม่ได้ส่งมอบจำนวนทั้งสิ้น 355.57
  ล้านบาท โดยแบ่งเป็นโครงการที่กำลังดำเนินการอยู่ที่ยังไม่ได้รับรู้รายได้ทั้งหมดจำนวน 5
  โครงการรวม มูลค่า 254.34 ล้านบาท และ
  โครงการได้รับเอกสารจ้างแล้วและกำลังอยู่ระหว่างเตรียมงานอีก 2 โครงการมูลค่า 101.23
  ล้านบาท ซึ่งคาดว่างานเกือบทั้งหมดจะดำเนินการแล้วเสร็จภายในปี 2549
  ในขณะที่บริษัทก็ยังมีการหาโครงการใหม่ๆ เพิ่มเติมต่อไปอย่างต่อเนื่อง

-   ความเสี่ยงจากการพึ่งพิงบุคลากรที่มีความรู้ ความชำนาญและประสบการณ์ในงานฐานราก

  งานของบริษัทเป็นงานที่จำเป็นต้องใช้บุคลากรที่มีความรู้ความชำนาญในการก่อสร้างงานฐานรากไม่ว่าจะเป็นการวางแผนงาน
  เทคนิคการดำเนินงาน การติดต่อหาลูกค้า การใช้เครื่องจักรและอุปกรณ์ในการทำงาน
  ตลอดจนการซ่อมบำรุงเครื่องจักรให้อยู่ในสภาพที่พร้อมดำเนินงาน
  หากบริษัทสูญเสียบุคลากรที่มีผลต่อการทำงานที่สำคัญได้แก่ ผู้บริหารระดับสูง
  และวิศวกรที่มีประสบการณ์ ความรู้ความสามารถไปอาจส่งผลต่อการดำเนินงานของบริษัทได้

  อย่างไรก็ตาม
  บริษัทมีนโยบายในการดูแลสวัสดิการของพนักงานและให้ผลตอบแทนในระดับที่สามารถแข่งขันกับตลาดได้
  รวมทั้งการจัดให้มีการพัฒนาบุคลากรอย่างต่อเนื่องเพื่อให้บุคลากรทำงานให้กับบริษัทอย่างเต็มที่และรักษาบุคลากรให้ทำงานกับบริษัทในระยะยาว
  และจากระบบการบริหารงานบุคลากรที่ดีในปัจจุบัน
  หากมีบุคลากรส่วนใดขาดบริษัทสามารถสลับสับเปลี่ยนบุคลากรเพื่อทดแทนส่วนที่ขาดไปได้ทันทีโดยไม่กระทบกับการดำเนินงานของบริษัท
  ทั้งนี้บริษัทได้ดำเนินการมาแล้วเป็นระยะเวลาหนึ่งซึ่งมีผลงานเป็นที่ยอมรับจากลูกค้า
  ทำให้สามารถลดการพึ่งพิงผู้บริหารท่านใดท่านหนึ่งในการติดต่อหาลูกค้าได้

-   ความเสี่ยงจากการไม่ได้รับต่อสัญญากับ C.C. Engineering Company

  ในการทำงานของบริษัทโดยเฉพาะในช่วงแรกๆ
  ของการก่อตั้งจำต้องอาศัยที่ปรึกษาที่มีประสบการณ์ในการทำงานด้านงานฐานรากเพื่อให้คำปรึกษาทางด้านต่างๆ
  ทั้งด้านเทคนิคและการแก้ไขปัญหาในการทำงาน
  เช่นตรวจสอบและให้ความเห็นในกรณีที่จำเป็นด้านแบบก่อสร้าง และแผนงานก่อสร้าง
  รวมถึงการให้คำแนะนำแก่วิศวกรประจำ ณ สถานที่ก่อสร้าง อีกทั้งให้ความช่วยเหลืออื่นๆ
  ที่เกี่ยวกับงานฐานราก อย่างไรก็ตาม การทำสัญญาระหว่างบริษัทกับ C.C. Engineering
  Company นั้นเป็นการทำสัญญาแบบปีต่อปีและต้องมีการตกลงทำสัญญาใหม่เมื่อสัญญาหมดอายุลง
  อย่างไรก็ตาม หากบริษัทไม่สามารถต่อสัญญากับ C.C. Engineering Company ได้
  อาจมีผลกระทบต่อการทำงานของบริษัทในระยะสั้น
  โดยที่บริษัทต้องจัดหาและว่าจ้างที่ปรึกษาทางด้านเทคนิครายใหม่ซึ่งอาจมีรายละเอียดสัญญาและราคาแตกต่างไปจากเดิม

  ที่ผ่านมา บริษัทไม่เคยมีปัญหาในการเจรจาต่อสัญญากับ C.C. Engineering Company
  ในการว่าจ้างให้เป็นที่ปรึกษาในงานวิศวกรรม
  และสามารถต่อสัญญาได้ตามเงื่อนไขจนเป็นที่น่าพอใจ และมีการทำงานร่วมกันที่ดีมาตลอด
  โดยบริษัทคาดว่าจะยังคงสามารถต่อสัญญากับ C.C. Engineering Company
  ได้ต่อไปในอนาคตภายใต้เงื่อนไขและราคาที่เหมาะสม

-   ความเสี่ยงจากการก่อสร้างโครงการล่าช้ากว่ากำหนด

  ความเสี่ยงอันเนื่องมาจากความล่าช้าของโครงการโดยทั่วไป
  อาจเกิดจากความล่าช้าอันเนื่องมาจากผู้ว่าจ้างเอง (ผู้รับเหมาหลักหรือเจ้าของโครงการ) เช่น
  เรื่องการส่งมอบพื้นที่ การพิจารณาอนุมัติเรื่องต่างๆ ที่เกี่ยวกับการก่อสร้าง
  ในกรณีที่เจ้าของโครงการส่งมอบพื้นที่ล่าช้าบริษัทอาจได้รับค่าชดเชยการรอพื้นที่ (Stand-by
  Fee) จากเจ้าของโครงการตามความเหมาะสมแล้วแต่กรณี ทั้งนี้
  ความล่าช้านี้อาจมีผลกระทบต่อระยะเวลา และค่าใช้จ่ายในการก่อสร้าง
  ซึ่งบริษัทได้ลดความเสี่ยงจากความล่าช้าเหล่านี้
  โดยมีการประชุมวางแผนกับผู้ว่าจ้างอย่างต่อเนื่อง
  ซึ่งบริษัทจะนำเครื่องจักรเข้าสถานที่ก่อสร้างก็ต่อเมื่อผู้ว่าจ้างได้จัดเตรียมความพร้อมของพื้นที่สำหรับการทำงานเรียบร้อยแล้ว
  โดยที่บริษัทให้ความร่วมมือและประสานงานกับผู้ว่าจ้าง
  เพื่อให้งานก่อสร้างสำเร็จลุล่วงตามระยะเวลาที่กำหนด

  นอกจากนี้ความล่าช้าอาจเกิดจากผู้รับจ้างหรือบริษัทเอง เช่น
  ในกรณีที่เกิดภาวะการขาดแคลนวัตถุดิบหลัก
  โดยถ้าบริษัทไม่สามารถส่งมอบงานได้ตามกำหนดก็อาจต้องเสียค่าปรับซึ่งโดยทั่วไปอยู่ที่ประมาณร้อยละ
  0.10 ของมูลค่าตามสัญญาต่อวัน หรือในบางกรณีอาจต่ำกว่าตามแต่ข้อตกลง
  ซึ่งบริษัทลดความเสี่ยงโดยการสั่งซื้อวัตถุดิบบางรายการที่ใช้ในโครงการที่ได้รับว่าจ้างเป็นการล่วงหน้าทั้งจำนวน
  หลังจากที่บริษัทได้รับการว่าจ้างให้รับงาน

-   ความเสี่ยงจากการที่ถูกฟ้องร้องหากโครงการมีปัญหา

  ความเสียหายที่เกิดขึ้นกับสิ่งปลูกสร้างอาจเกิดขึ้นโดยมีสาเหตุได้หลายประการ เช่น
  ความผิดพลาดจากการออกแบบ หรือการก่อสร้างที่ไม่ได้มาตรฐาน
  ซึ่งอาจส่งผลให้บุคคลภายนอกได้รับบาดเจ็บหรือได้รับความเสียหาย
  ดังนั้นการฟ้องร้องจากผู้ที่ได้รับความเสียหายจากเหตุการณ์ดังกล่าว เช่น เจ้าของโครงการ
  ผู้ใช้สถานที่ เป็นต้น อาจส่งผลให้บริษัทถูกเรียกร้องความเสียหายได้

  เมื่อบริษัทส่งมอบงานให้กับผู้ว่าจ้างแล้วบริษัทจะมีการวาง Maintenance Bond
  หรือออกหนังสือรับประกันผลงานจากบริษัท เป็นระยะเวลา 1-2 ปี
  เพื่อเป็นการประกันคุณภาพของผลงาน อย่างไรก็ตาม ในกรณีที่เกิดความเสียหายต่อสิ่งปลูกสร้าง
  งานฐานรากเป็นเพียงส่วนหนึ่งของงานก่อสร้างทั้งหมดซึ่งต้องมีการพิสูจน์ถึงสาเหตุของความเสียหายนั้น
  โดยที่ผ่านมา ในโครงการต่างๆ ที่บริษัทดำเนินการยังไม่เกิดความเสียหาย
  และบริษัทไม่เคยถูกฟ้องร้องใดๆ